﻿

**MINISTERUL TRANSPORTURILOR ȘI INFRASTRUCTURII**

**ORDIN**

**Nr.…………/………………**

**privind înființarea Registrului național electronic al certificatelor/atestatelor profesionale pentru conducătorii auto și administrarea schimbului de informații cu statele membre ale Uniunii Europene**

Având în vedere prevederile Art. 3 alineatul (1) ale Directivei (UE) 2018/645 a Parlamentului European și a Consiliului din 18 aprilie 2018 de modificare a Directivei 2003/59/CE privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de persoane.

În temeiul prevederilor art. 57 alin. (1) din Codul Administrativ al României aprobat prin Ordonanța de Urgență a Guvernului nr. 57/2019, cu modificările și completările ulterioare,

ministrul transporturilor și infrastructurii emite următorul ordin.

ART. 1

Se înfiinţează Registrul național electronic al certificatelor/atestatelor profesionale pentru conducătorii auto.

ART. 2

Registrului național electronic al certificatelor/atestatelor profesionale pentru conducătorii auto va conține o bază de date a tuturor certificatelor de calificare profesională CPI și CPC precum și a atestatelor de conducător auto care au fost eliberate în conformitate prevederile articolului 5 din Regulamentul (CE) nr. 1072/2009.

ART. 3

Baza de date va conţine cel puțin următoarele informaţii:

a) numele şi prenumele deținătorului de certificat;

b) tipul de certificat;

c) numele și datele de identificare a întreprinderii pentru care s-a emis atestatul de conducător auto;

d) data emiterii și perioada de valabilitate a certificatului/atestatului;

e) tipul de transport pentru care poate fi utilizat certificatul respectiv.

f) starea certificatului/atestatului: valabil, expirat, suspendat, anulat, etc., data de la care starea certificatului/atestatului se modifică, precum și orice informații referitoare la procedurile administrative legate de certificat/atestat;

g) alte informaţii necesare administrării sau schimbului de informaţii cu statele membre ale Uniunii Europene.

ART. 4

(1) Autoritatea Rutieră Română – A.R.R. asigură realizarea sistemului informatic necesar constituirii și gestiunii bazelor de date aferente Registrului naţional electronic al certificatelor/atestatelor profesionale pentru conducătorii auto.

(2) Autoritatea Rutieră Română – A.R.R. asigură în cooperare cu Comisia Europeană extinderea rețelei electronice existente prin care se realizează schimbul de informații din registrele naționale ale întreprinderilor de transport cu celelalte state membre și pentru schimbul de informații din Registrului național electronic al certificatelor/atestatelor profesionale pentru conducătorii auto.

ART. 5

(1) Gestionarea Registrului naţional electronic al certificatelor/atestatelor profesionale pentru conducătorii auto se asigură de către Autoritatea Rutieră Română - A.R.R..

(2) Autoritatea Rutieră Română - A.R.R. şi Inspectoratul de Stat pentru Controlul în Transportul Rutier - I.S.C.T.R. vor actualiza permanent datele înscrise în Registrul naţional electronic al certificatelor/atestatelor profesionale pentru conducătorii auto, conform competenţelor ce le revin.

ART. 6

Prezentele norme transpun prevederile articolului 1 punctul 6 din Directiva (UE) 2018/645 a Parlamentului European și a Consiliului din 18 aprilie 2018 de modificare a Directivei 2003/59/CE privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de persoane, precum și a Directivei 2006/126/CE privind permisele de conducere.

ART. 7

Autoritatea Rutieră Română - A.R.R. şi Inspectoratul de Stat pentru Controlul în Transportul Rutier – I.S.C.T.R. vor duce la îndeplinire prevederile prezentului ordin.

ART. 8

Prezentul ordin se publică în Monitorul Oficial al României, Partea I.

**MINISTRU**

**CĂTĂLIN DRULĂ**

**SECRETAR DE STAT**

**Gabor SANDOR**

**SECRETAR GENERAL**

**Ramona MOLDOVAN**

**DIRECTIA DE AVIZARE**

**DIRECTOR**

**Marina Daniela DEUȘAN**

**DIRECŢIA AFACERI EUROPENE ŞI RELAŢII INTERNAŢIONALE**

**DIRECTOR**

**Gabriela SÎRBU**

**DIRECTIA GENERALĂ TRANSPORT TERESTRU**

**DIRECTOR GENERAL**

**Adriana KALAPIS**

**AUTORITATEA RUTIERĂ ROMÂNĂ**

**DIRECTOR**

**Mihai ALECU**

**INSPECTORATUL DE STAT PENTRU CONTROLUL ÎN TRANSPORTUL RUTIER**

**INSPECTOR DE STAT SEF**

**Bogdan Ștefan DURLEA**